b'\n_START_ARTICLE_\nPotsdamska konferencija\n_START_SECTION_\nDiplomacija i odluke\n_START_PARAGRAPH_\nPremda je dugo vremena slu\xc5\xbebeno priop\xc4\x87enje ostavljalo privid jedinstva izme\xc4\x91u Velike Trojice, \xc4\x8dak je i dokument kojeg su potpisali dao do znanja da o nekoliko pitanja nije postignuta nikakva suglasnost i da su mnoge odluke odgo\xc4\x91ene. Popis tema ukazuje na veliki raspon predmeta o kojima se raspravljalo na 13 satanaka na Potsdamskoj konferenciji, uz sastanke raznih komiteta i potkomiteta. Ipak, ni taj popis ne sadr\xc5\xbeava pitanja kao \xc5\xa1to je problem u vezi Japana koji je zauzimao zna\xc4\x8dajno mjesto ili npr. sekundarne teme kao \xc5\xa1to je Trst, Jugoslavija ili \xc5\xa0panjolska. Dok su Rusi bili za prekid diplomatskih odnosa sa \xc5\xa0panjolskom, Velika Britanija i SAD nisu bile spremne na to. Tako\xc4\x91er, u popisu se ne spominje Turska, a zahtjev Rusa da tamo dobiju bazu je odbijen. Derdanelle je \xc5\xbeelio prisvojiti Staljin, no to je pitanje ostavljeno za kasnije pregovore._NEWLINE__NEWLINE_Slu\xc5\xbebeni ruski stav je bio da je u Potsdamu sve proteklo u redu. Me\xc4\x91utim, \xc4\x8ditava je situacija bila znatno druga\xc4\x8dija no u Teheranu i Jalti. Saveznici su se uzajamno optu\xc5\xbeivali u \xc5\xa1irokom nizu pitanja. Tako su Britanci i Amerikanci smatrali politiku koju su vodili Rusi (posebice u Rumunjskoj i Bugarskoj) kr\xc5\xa1enjem Deklaracije koja je donesena u Jalti \xe2\x80\x93 Deklaracija o oslobo\xc4\x91enoj Europi, a Rusi su uzvratili ukazav\xc5\xa1i na sli\xc4\x8dan slu\xc4\x8daj kr\xc5\xa1enja u Gr\xc4\x8dkoj od strane Britanaca koji su zanemarivali tamo\xc5\xa1nji gra\xc4\x91anski rat._NEWLINE_Zatim je Truman pravio poteko\xc4\x87e vezane za priznavanje Bugarske, Ma\xc4\x91arske i Rumunjske vlade. Bilo je i optu\xc5\xbebi na ra\xc4\x8dun britanskog i ameri\xc4\x8dkog plijena \xe2\x80\x93 posebice za opremu za naftna postrojenja u Rumunjskoj koja su zaplijenili Nijemci, a potom preuzeli Rusi. Rusi su, opet, okrivili zapadne sile da su u Trstu uspostavile talijanski fa\xc5\xa1isti\xc4\x8dki re\xc5\xbeim._NEWLINE__NEWLINE_Dok se Britanci i SAD na Jalti ba\xc5\xa1 i nisu pokazali kao previ\xc5\xa1e dominantne sile, u Potsdamu je situacija bila druga\xc4\x8dija. Ameri\xc4\x8dka pokusna bomba je uspje\xc5\xa1no eksplodirala i Truman je bio neizmjerno zadovoljan, tako da je dobio novu sigurnost u pregovorima s Rusima. Churchill je bio odu\xc5\xa1evljen novim ameri\xc4\x8dkim predsjednikom i u potpunosti je podr\xc5\xbeavao \xc4\x8dvrst stav prema Rusima te Trumanovu politiku koja je kasnije bila prozvana \xe2\x80\x9cpolitikom otvorenih vrata\xe2\x80\x9d u isto\xc4\x8dnoj Europi. Churchill je bio odlu\xc4\x8dno protiv ruskog poku\xc5\xa1aja da preuzme vlast nad talijanskim kolonijama na Sredozemlju. Rusi nisu na\xc5\xa1li razloga za veselje ni kada je do\xc5\xa1la nova postava britanske vlasti i \xc4\x8dlan ruske delegacije jednom je prilikom jasno dao do znanja da je Bevin tvrdoglav \xc4\x8dovjek.'